ໃນວັນທີ 23 ທັນວາ 2015 ກະຊວງປ້ອງກັນປະເທດ ໄດ້ຈັດປາຖະກະຖາ ກ່ຽວກັບອາຊຽນ, ນັບທັງການເປັນເຈົ້າພາບ ແລະປະທານກອງປະຊຸມທະຫານອາຊຽນ ຂອງກອງທັບປະຊາຊົນລາວ. ໃຫ້ກຽດເປັນປະທານ ແລະ ບັນຍາຍໂດຍທ່ານ ພົນໂທ ຈັນສະໝອນ ຈັນຍາລາດລັດຖະມົນຕີຊ່ວຍວ່າການກະຊວງປ້ອງກັນປະເທດ, ມີບັນດາຄະນະນຳກະຊວງ ແລະ ຕົວແທນຈາກກົມກອງອ້ອມຂ້າງກະຊວງ ເຂົ້າຮ່ວມ.
ທ່ານ ພົນໂທ ຈັນສະໝອນ ຈັນຍາລາດ ໄດ້ຍົກໃຫ້ເຫັນປະຫວັດຄວາມເປັນມາ, ຈຸດປະສົງ ແລະ ຫລັກການຂອງອາຊຽນ ເຊິ່ງແນໃສ່ປົກປັກຮັກສາ, ສົ່ງເສີມສັນຕິພາບ, ສະຖຽນລະພາບ ແລະ ຄວາມໝັ້ນຄົງຂອງພາກພື້ນ ເຮັດໃຫ້ອາຊີຕາເວັນອອກສ່ຽງໃຕ້ ເປັນເຂດປອດອາວຸດນິວເຄລຍ ແລະ ອາວຸດທຳລາຍລ້າງຜານອື່ນໆ. ເພີ່ມທະວີຄວາມສາມາດໃນການເພິ່ງຕົນເອງຂອງພາກພື້ນ, ການເຊື່ອມໂຍງດ້ານເສດຖະກິດ ແລະ ອື່ນໆ.ປັດຈຸບັນປະຊາຄົມອາຊຽນ ມີສາມເສົາຄ້ຳ ຄື: ປະຊາຄົມການເມືອງ – ຄວາມໝັ້ນຄົງ, ປະຊາຄົມເສດຖະກິດ ແລະ ປະຊາຄົມວັດທະນະທຳ–ສັງຄົມ.ພ້ອມນີ້ ທ່ານໄດ້ຍົກໃຫ້ເຫັນຄວາມໝາຍຄວາມສຳຄັນ ຂອງປະຊາຄົມເສດຖະກິດອາຊຽນ ຫລື AEC ທີ່ຈະໄດ້ຮັບການສ້າງຕັ້ງຂຶ້ນໃນທ້າຍປີນີ້ ເຊິ່ງເປັນຂີດໝາຍປະຫວັດສາດ ກໍຄືຜົນສຳເລັດໃນການສ້າງຕັ້ງອາຊຽນ, ລວມທັງໂອກາດ ແລະ ສິ່ງທ້າທາຍຂອງ ສປປ ລາວ ໃນການເຂົ້າຮ່ວມ AEC, ການກະກຽມຄວາມພ້ອມຂອງຄົນລາວ ແລະ ຫົວໜ່ວຍທຸລະກິດໃນຍຸກ AEC ເຊິ່ງໄລຍະຕົ້ນ ຈະໄດ້ເປີດເສລີສະເພາະແຮງງານທີ່ມີສີມືໃນ 8 ອາຊີບ ຄື:ທ່ານໝໍ, ໝໍປົວແຂ້ວ, ພະຍາບານ, ວິສະວະກອນ, ສະຖາປານິກ, ນັກສຳຫລວດ, ນັກບັນຊີ ແລະ ອາຊີບດ້ານການທ່ອງທ່ຽວ.